55. schôdza NR SR - 1.deň - B. popoludní
Dátum: 2022-02-01
Poslanec: Sloboda, Radovan (SaS)
Druh vystúpenia: Vystúpenie v rozprave

133. Ďakujem za slovo, pán predsedajúci. Vážené pani poslankyne, vážení páni poslanci, Slovensko, členskom, členstvom, svojím členstvom v Európskej únii získalo množstvo výhod. Medzi tie najzákladnejšie výhody určite môžeme počítať voľný pohyb osôb, tovaru, služieb, ale môže to byť napríklad aj pohyb kapitálu. Vďaka tomuto všetkému je oveľa jednoduchšie, než v minulosti, pokiaľ sme neboli členmi Európskej únie, tak voči týmto časom môžeme oveľa jednoduchšie cestovať, dá sa nám jednoduchšie pracovať v zahraničí, môžeme jednoduchšie podnikať alebo napríklad sa môžeme usadiť a žiť v rôznych členských štátoch Európskej únie. Toto pred naším vstupom do Európskej únie nebolo jednoducho možné, pretože neboli sme v jednotnom európskom priestore, nemohli sme voľne prekračovať hranice atď. atď. Zákon, o ktorom dnes rokujeme, súvisí práve so slobodou voľného pohybu osôb, ktorá je v podstate jedným zo základných pilierov členstva a občianstva v Európskej únii. Po zavedení Schengenu, čím sa odstránili vnútorné hranice, Európska únia prijala smernice a smernicu o práve občanov Európskej únie a ich rodinných príslušníkov voľne sa pohybovať a zdržiavať sa na celom území Európskej únie. Toto je to, čo som pred chvíľou hovoril, že keď sme neboli ešte členovia Európskej únie, tak sme toto jednoducho nemali možnosť využívať. Podľa tejto smernice majú členské štáty vydávať a obnovovať preukazy totožnosti alebo pasy svojim štátnym príslušníkom v súlade s vlastnými vnútornými právnymi predpismi. Úrovne zabezpečenia preukazov totožnosti v jednotlivých krajinách Európskej únie sú rôzne, čo, samozrejme, zvyšuje riziko prípadných podvodov a falšovania dokladov totožnosti. Štatistické údaje európskej siete pre analýzu rizika podvodov v oblasti dokladov ukazujú, že počet falošných preukazov totožnosti sa zvýšil a zvyšuje. A tento trend pokračuje. Európska komisia v záujme bojovať s terorizmom, s cezhraničnou trestnou činnosťou a ako aj chrániť vonkajšie hranice Európskej únie predložila akčný plán na riešenie podvodov, čo sa týkal vystavovania dokladov, aj cestovných, aj vnútroštátnych. Vidíme preto, ako dôležité je zvýšiť bezpečnosť a zabezpečenie aj občianskych preukazov navrhovanou, práve navrhovanou formou, a to preto, aby sme zamedzili falšovaniu dokladov a súčasne podnikli kroky k tomu, aby používanie dokladov totožnosti v rámci Európskej únie bolo bezpečnejšie. Práve takto môže každý občan Slovenskej republiky v plnej miere využívať svoje právo voľného pohybu v rámci celej Európskej únie. Je však na pleciach našej vlády dôsledne informovať verejnosť o dôležitosti týchto opatrení a zabezpečiť, aby neexistovali pochybnosti, aby takéto pochybnosti ani len nevznikali, že by tieto osobné údaje boli ohrozené z dôvodu nedostatočného zabezpečenia na strane štátu a jeho orgánov. Toto je veľmi dôležitý prvok, ktorý musí jednoducho štát a vláda zabezpečiť. Ochrana osobných údajov, ochrana dát, ktoré obsahujú tieto naše doklady, je veľmi citlivá a môže spôsobiť ich prípadný únik, môže spôsobiť veľa negatívnych javov, ktoré by sa v konečnom dôsledku takisto mohli potom prejaviť v obmedzení pohybu a cestovania. Zároveň je teda úlohou ministerstva vnútra zabezpečiť, aby postupy všetkých týchto biometrických identifikačných znakov boli v súlade s medzinárodnými dohovormi a chartami, ako napríklad Dohovor Rady Európy o ochrane ľudských práv a základných slobôd či Dohovore Organizácie Spojených národov o právach dieťaťa. Takže, pán minister, držím vám palce a dúfam, že to všetko zvládneme. Ďakujem, pán podpredseda.